figure id="attachment_73975" style="width: 640px" class="wp-caption aligncenter">

Binecunoscutul muzician Mihai Câmpineanu (Michi), din Şuie Paparude, a fost internat la spital după concertul pe care trupa l-a susţinut azi-noapte la halele Fructus în cadrul evenimentului ReFresh TM. Conform martorilor oculari, muzicianul a leşinat la scurt timp după ce a coborât de pe scenă. Un echipaj SMURD l-a transportat pe Mihai Câmpineanu la Spitalul Municipal Timisoara, unde doctorii de la urgenţe s-au chinuit să îl resusciteze. Potrivit acestora, Michi de la Suie Paparude a suferit un infarct. În cursul dimineţii, “Michi” a fost transferat de la Clinicile Noi la Institutul de Boli Cardio Vasculare.

Constantin Luca, directorul medical al Institutului de Cardiologie, unde este internat Michi, a explicat, pentru PRESSALERT.ro, în ce condiții a fost adus artistul la spital. „A făcut infarct cu stop cardio-respirator, pe scenă. Medicii de la ambulanță l-au resuscitat și l-au transportat la Spitalul Municipal, unde a fost internat până dimineață, iar apoi a fost adus la noi. Este în comă de gradul III, comă profundă, este intubat și ventilat, rămâne de văzut care sunt șansele lui de supraviețuire. Totul depinde de cât de mult a fost în moarte cerebrală, adică înainte să ajungă medicii să-l readucă la viață”, a declarat Luca.

UPDATE 1 În urmă cu puțin timp, pe Facebook-ul formației Șuie Paparude a apărut un mesaj de susținere pentru Michi. „Aseara, in timpul unui concert, Michi a suferit un infarct si se afla sub supraveghere medicala. Haideti sa ii tinem pumnii, ca sa fie bine. Doamne Ajuta!”.

UPDATE 2 În urmă cu scurt timp, Mihai Câmpineanu a fost dus în sala de operație, urmând să fie supus unei intervenții chirurgicale. Directorul medical de la Clinica de Cardiologie, Mihai Luca, a anunțat că nu vor mai fi oferite informații despre starea de sănătate a artistului la solicitarea familiei.

UPDATE 3 Medicii de la Institutul de Boli Cardiovasculare din Timişoara i-au montat două stenturi lui Mihai Câmpineanu de la Şuie Paparude, susţin surse medicale, citate de Mediafax, care precizează că specialiştii sunt rezervaţi în privinţa stării neurologice a artistului.



